Source: https://www.hyundai-dymos.sk/o-spolocnosti/vseobecne-obchodne-podmienky
Timestamp: 2019-04-23 09:54:07+00:00
Document Index: 15122036

Matched Legal Cases: ['čl.6', '§ 428', '§ 2', '§ 2', '§ 428', '§ 435', '§ 374']

Tieto všeobecné obchodné podmienky spoločnosti Hyundai Dymos Slovakia s.r.o., IČO 47 746 122, sídlom Bratislavská cesta 119, 010 01 Žilina, spoločnosti zapísanej v obchodnom registri vedenom Okresným súdom Bratislava I oddiel Sro, vložka 98417/B sú vydané za účelom ich využitia ako súčasť zmlúv pri všetkých obchodných transakciách medzi spoločnosťou Hyundai Dymos Slovakia s.r.o., IČO 47 746 122 a jej dodávateľmi.
II Definície
2.1. „BOZP“ znamená bezpečnosť a ochrana zdravia pri práci.
2.2. „Hyundai Dymos“ znamená Hyundai Dymos Slovakia s.r.o., IČO 47 746 122.
2.3. „Dodávateľ“ znamená dodávateľa dodávajúceho tovar alebo služby spoločnosti Hyundai Dymos. Dodávateľ sa pre účely VOP rozlišuje ako Priamy dodávateľ a Nepriamy dodávateľ. Priamy dodávateľ
dodáva Tovar, ktorý je súčasťou výrobku pre Zákazníka. Nepriamy dodávateľ dodáva pre Hyundai Dymos iný tovar ako Priamy dodávateľ.
2.4. „Majetok Hyundai Dymos“ znamená akékoľvek stroje, zariadenia, dodávky, materiály, náradie, lisy, šablóny, príslušenstvo, rysy, vzory a ďalšie položky, ktoré zabezpečila spoločnosť Hyundai
Dymos priamo alebo nepriamo pre Dodávateľa za účelom splnenia Zmluvy, alebo za ktoré spoločnosť Hyundai Dymos zaplatila Dodávateľovi.
2.5. "Nekalá súťaž" znamená konanie uvedené v bode 13.6.
2.6. "Objednávka" znamená návrh Zmluvy zo strany Hyundai Dymos zaslaný elektronicky, písomne alebo iným spôsobom Dodávateľovi, obsahujúci minimálne dodaciu lehotu, požadované množstvo dodávaného Tovaru a miesto dodania.
2.7. "Obchodný zákonník" znamená zákon č. 513/1991 Zb. Obchodný zákonník v znení neskorších predpisov.
2.8. „Prevzatím tovaru“ sa rozumie moment prebratia Tovaru dodaného do Hyundai Dymos po vykonaní vstupnej kontroly zo strany Hyundai Dymos. Pre vylúčenie pochybností sa za prevzatý tovar
považuje tovar, na ktorom bola vykonaná vstupná kontrola zo strany Hyundai Dymos.
2.9. „PO“ znamená požiarna ochrana.
2.10. „Strany“ znamená spoločne Hyundai Dymos a Dodávateľ.
2.11. "Tovar" znamená všetky materiály, dodávky, predmety, vybavenie, konštrukcie, práce alebo služby poskytované na základe Zmluvy, vrátane inštalácií, dohľadu, doručovania, uvedenia do chodu, testovania, inšpekcie, technických alebo iných služieb, či údržby.
2.12. „VOP“ znamená tieto všeobecné obchodné podmienky.
2.13. „Zadržaná DPH“ znamená DPH zadržanú Hyundai Dymos v zmysle čl.6.11.
2.14. „Zákazník“ znamená Kia Motors Slovakia s.r.o., IČO: 35 876 832 alebo ktorýkoľvek iný subjekt, ktorému Hyundai Dymos dodá svoje výrobky alebo poskytuje služby.
2.15. "Zmluva" znamená dohoda medzi Dodávateľom a Hyundai Dymos o nákupe či dodávke Tovaru uzavretá na základe Objednávky.
III. Uzatvorenie zmluvy a dodávky Tovaru
3.1. Zmluva je uzatvorená okamihom prijatia Objednávky Dodávateľom. Za prijatie Objednávky sa považuje potvrdenie Objednávky Dodávateľom elektronickou formou alebo iným spôsobom akceptovaným Hyundai Dymos a v lehote akceptovaným Hyundai Dymos. Pre prípad, že nedôjde k potvrdeniu Objednávky Dodávateľom takto uvedeným spôsobom a tento napriek tomu doručí objednaný Tovar, má Hyundai Dymos právo jeho prijatie odmietnuť; v prípade prijatia Tovaru sa Zmluva považuje za uzavretú okamihom prevzatia Tovaru. Hyundai Dymos je oprávnený Objednávku zrušiť či zmeniť kedykoľvek pred okamihom, keď je mu doručené potvrdenie Objednávky Dodávateľom či pred okamihom, keď Hyundai Dymos prijme Tovar. Dodávateľom nepatrí náhrada nákladov vzniknutých v súvislosti so zrušením
Objednávky. Dodávateľ je oprávnený zmeniť cenu Tovaru z dôvodu zmeny Objednávky iba v prípade oznámenia takejto zmeny spoločnosti Hyundai Dymos elektronicky alebo iným spôsobom akceptovaným Hyundai Dymos a to bezodkladne od obdržania zmeny Objednávky.
3.2. Prijatím Objednávky s pripojením týchto VOP, alebo inou formou odkazu na tieto VOP, sa tieto VOP stávajú súčasťou Zmluvy; iné podmienky stanovené Dodávateľom v jeho formulároch alebo návrhoch sa použijú iba v prípade, že Hyundai Dymos s ich použitím vyjadrí písomný súhlas.
3.3. Dodávateľ je povinný dodať Tovar podľa DDP INCOTERMS 2000 a v kvalite, množstve, prevedení, lehotách a zabalené v súlade so zmluvou a požiadavkami Hyundai Dymos, po trase a spôsobom prepravy, ak sú určené v zmluve, do sídla Hyundai Dymos alebo iného miesta určeného spoločnosťou Hyundai Dymos v Zmluve. Hyundai Dymos nie je povinný prijať Tovar nad rozsah uvedený v Zmluve, ani nie je povinný za tento Tovar platiť. Ak vzniknú výberom trasy či spôsobom prepravy Dodávateľom vyššie náklady ako pri inom možnom spôsobe či inej možnej trase prepravy, ponesie tieto zvýšené náklady výlučne Dodávateľ, ktorý nie je oprávnený náhradu týchto nákladov požadovať od spoločnosti Hyundai Dymos.
3.4. Tovar je považovaný za doručený v okamihu, keď Hyundai Dymos obdrží s Tovarom nevykazujúcim vady všetky doklady potrebné na prevzatie Tovaru zodpovedajúce jeho charakteru a účelu, najmä dodací list obsahujúci údaje požadované zo strany Hyundai Dymos.
3.5. Ak bude dodávať Tovar, ktorý môže obsahovať nebezpečné látky, je Dodávateľ na požiadanie Hyundai Dymos povinný s týmto Tovarom dodať tiež bezpečnostný list (Material Safety Data Sheet), spolu so zoznamom všetkých potenciálne nebezpečných látok v Tovare, množstvom týchto látok a informáciou týkajúcou sa akýchkoľvek zmien či doplnenia týchto látok. Dodávateľ je spolu s Tovarom povinný dodať spoločnosti Hyundai Dymos dostatočné písomné varovania, vrátane vhodných nálepiek na Tovare, kontajneroch a obaloch, upozorňujúce na akúkoľvek nebezpečnú látku, ktorá je súčasťou Tovaru, a inštrukcie k zvláštnemu zaobchádzaniu s týmto Tovarom tak, aby bolo čo najlepšie zabránené zraneniam či škodám na majetku pri zaobchádzaní s týmto Tovarom.
3.6. Všetky technické zmeny (vrátane postupov, strojov a materiálov) sa môžu vykonávať iba po predchádzajúcom písomnom súhlase Hyundai Dymos a v súlade s podmienkami stanovenými Hyundai Dymos.
3.7. Ak nie je Tovar dodaný v stanovenej lehote, je Hyundai Dymos oprávnený odstúpiť od Zmluvy a odmietnuť prijatie Tovaru, vrátane prípadov, keď omeškania Dodávateľa sú spôsobené vyššou mocou (čl. XIV). Odmietnutý Tovar je Dodávateľ povinný do 2 pracovných dní odstrániť zo sídla Hyundai Dymos alebo iného miesta dodania Tovaru na svoje náklady. Hyundai Dymos je tiež oprávnený si obstarať Tovar od iného dodávateľa, pričom všetky náklady uhradí Dodávateľ. Dodávateľ je v prípade omeškania povinný uhradiť Hyundai Dymos náhradu škody vrátane škody vo výške, ktorú bol Hyundai Dymos povinný uhradiť tretím osobám z dôvodu omeškania Dodávateľa. V prípade omeškania Dodávateľa s dodaním Tovaru je Hyundai Dymos oprávnený požadovať zmluvnú pokutu vo výške 0,05% z ceny neskoro dodaného alebo nedodaného Tovar za každý deň omeškania s dodávkou, najviac však 20% z ceny Tovaru.
3.8. Dodávateľ je oprávnený k plneniu jednotlivých povinností zo Zmluvy využiť subdodávateľa len po predchádzajúcom písomnom súhlase Hyundai Dymos. Za dodávky Tovaru prostredníctvom subdodávateľov zodpovedá Dodávateľ rovnako, ako by ich vykonal sám.
3.9. Vlastníctvo k Tovaru prechádza na Hyundai Dymos v okamihu prevzatia Tovaru spoločnosťou Hyundai Dymos v mieste jeho sídla alebo inom mieste určenom v zmluve.
3.10. Nebezpečenstvo škody na Tovare ponesie Nepriamy dodávateľ až do okamihu prehliadky Tovaru zodpovedným zástupcom Hyundai Dymos a prijatia takto skontrolovaného Tovaru. Priamy dodávateľ
ponesie nebezpečenstvo škody na Tovare až do momentu, kedy konečný výrobok Hyundai Dymos, ktorý obsahuje Tovar Priameho dodávateľa, prejde finálnou kontrolou výrobku pred uložením na expedíciu k Zákazníkovi.
IV. Majetok Hyundai Dymos
4.1. Ak bol Tovar vyvinutý spoločnosťou Hyundai Dymos alebo vyrobený, hoci aj sčasti, pomocou Majetku Hyundai Dymos, alebo ak by uhradil Hyundai Dymos časť alebo všetky náklady na vývoj Tovaru, je Dodávateľ oprávnený predávať a dodávať taký Tovar len spoločnosti Hyundai Dymos, ak Hyundai Dymos neudelí predchádzajúci písomný súhlas s dodaním takého Tovaru konkrétnej tretej osobe.
4.2. Majetok Hyundai Dymos zostane po celý čas výlučným vlastníctvom Hyundai Dymos a Dodávateľ ho bude držať na základe výpožičky. Za Majetok Hyundai Dymos Dodávateľ uhradí všetky licenčné poplatky, dane a ďalšie príslušné poplatky, a poskytne Hyundai Dymos doklady o úhrade týchto daní alebo poplatkov bez zbytočného odkladu po obdržaní písomnej žiadosti Hyundai Dymos. Majetok Hyundai Dymos bude Dodávateľ skladovať a udržiavať na svoje vlastné náklady a nebude ho využívať na iné účely, než je plnenie Zmluvy. Majetok Hyundai Dymos musí byť Dodávateľom viditeľne označený ako majetok vo vlastníctve Hyundai Dymos tak, aby ho nebolo možné zameniť s majetkom vo vlastníctve Dodávateľa či inej osoby. Hyundai Dymos je oprávnený vstúpiť na pozemky a iný majetok Dodávateľa kedykoľvek počas pracovnej doby za účelom kontroly alebo odobratia Majetku Hyundai Dymos a dokladov Dodávateľa vzťahujúcich sa k tomuto Majetku. Na žiadosť Hyundai
Dymos je Dodávateľ povinný zabezpečiť prístup k majetku tretích osob za účelom kontroly alebo odobratia Majetku Hyundai Dymos a dokladov Dodávateľa vzťahujúcich sa k tomuto Majetku. Na žiadosť Hyundai Dymos, či v prípade ukončenia Zmluvy z akéhokoľvek dôvodu a akýmkoľvek spôsobom, je Dodávateľ povinný Majetok Hyundai Dymos, riadne zabalený a označený, odovzdať prepravcovi vybranému Hyundai Dymos k doručeniu na miesto určené spoločnosťou Hyundai Dymos. V prípade, že Zmluva bola ukončená z dôvodov na strane Hyundai Dymos, je Dodávateľ oprávnený požadovať
náhradu nákladov na takú prepravu Majetku Hyundai Dymos, ktoré mu preukázateľne vznikli.
4.3. Dodávateľ je povinný Majetok Hyundai Dymos primerane poistiť proti strate, krádeži či poškodeniu, a existenciu poistenia je povinný na požiadanie preukázať Hyundai Dymos predložením poistnej zmluvy a dokladov preukazujúcich úhradu poistenia.
V. Prehliadky Tovaru
5.1. Dodávateľ bude dodávať Tovar bez vád materiálu, zloženia a práce, vyhovujúci všetkým stanoveným podmienkam, špecifikáciám, náčrtkom, plánom, vzorkám a ďalším podkladom, a bez právnych vád. Dodávateľ sa taktiež zaväzuje, že bude dodávať Tovar, ktorý bude spĺňať všetky požadované materiálové, technické a právne vlastnosti pre jeho riadne použitie minimálne po dobu označovanú ako
„Záručná doba“, uvedenú v bode VII týchto VOP. Dodávateľ ďalej bude dodávať Tovar speňažiteľný, vhodný a vyhovujúci k dohodnutým účelom alebo na účel, ku ktorému je taký typ Tovaru spravidla
užívaný, a v najlepšej možnej kvalite, ako aj bez akýchkoľvek vád ktoré by mohli vyplývať z autorských, patentových či iných práv duševného vlastníctva
5.2. Dodávateľ je povinný riadne viesť všetky príslušné záznamy vzťahujúce sa k Zmluve a uchovávať tieto záznamy po dobu najmenej troch (3) rokov od dodania Tovaru na základe Zmluvy, alebo po dobu vyžadovanú príslušnými právnymi predpismi, ak je táto doba dlhšia.
5.3. Hyundai Dymos a ním určení zástupcovia či zamestnanci sú oprávnení vykonať vstupnú kontrolu dodaného tovaru a zhodnotenie jeho kvality (vrátane všetkého vybavenia a materiálu použitého pri jeho výrobe) bezprostredne po jeho dodaní do Hyundai Dymos. Hyundai Dymos je oprávnený takisto kedykoľvek a kdekoľvek prehliadať a kontrolovať všetky dodávané Tovary a zhodnotiť ich kvalitu vrátane všetkého vybavenia a materiálu použitého pri jeho výrobe. V prípade, že dodaný Tovar alebo jeho časť, nezodpovedá požiadavkám podľa článku 5.1 týchto VOP, je Hyundai Dymos oprávnený odmietnuť prevzatie takého Tovaru, alebo ho vrátiť Dodávateľovi a žiadať opravu, to všetko na náklady a riziko Dodávateľa. Akákoľvek zmena materiálu na výrobu Tovaru bez predchádzajúceho písomného súhlasu Hyundai Dymos je považovaná za podstatné porušenie Zmluvy a je dôvodom pre odstúpenie od Zmluvy. Ustanovenie § 428 ods. 1 Obchodného zákonníka sa pri plnení zmluvy nevzťahuje.
5.4. Ak je prevzatie Tovaru odmietnuté z dôvodu vád na Tovare alebo jeho časti, je Dodávateľ povinný podľa pokynov Hyundai Dymos Tovar na svoje náklady skontrolovať v rozsahu požadovanom zo strany Hyundai Dymos, opraviť alebo ho nahradiť Tovarom bez vád inak zodpovedajúcim pôvodne dodanému Tovar. Chybný Tovar je Hyundai Dymos oprávnený opraviť tiež sám či s využitím tretej osoby, pričom náklady na takúto opravu je oprávnený započítať voči cene za dodaný vadný Tovar fakturovanú Dodávateľom, či ju samostatne vyfakturovať Dodávateľovi.
5.5. Hyundai Dymos je ďalej oprávnený požadovať, aby opravu Tovaru Dodávateľ vykonával v priestoroch Hyundai Dymos či priestoroch zákazníkov Hyundai Dymos, pričom v takom prípade je Hyundai Dymos povinný Dodávateľovi umožniť prístup do takých priestorov a poskytovať Dodávateľovi všetku potrebnú súčinnosť na vykonanie opráv. Ak nezačne Dodávateľ s opravou chybného Tovaru alebo ak
nevymení chybný Tovar podľa požiadaviek a v termíne stanovenom Hyundai Dymos na opravu či výmenu, je povinný chybný Tovar odstrániť z miesta dodania Tovaru na svoje náklady a nebezpečenstvo a, ak bola už uhradená, vrátiť spoločnosti Hyundai Dymos zaplatenú cenu za chybný Tovar. Ak neodstráni daný Tovar do 24 hodín po tom, čo k tomu bol spoločnosťou Hyundai Dymos ústne, telefonicky alebo písomne vyzvaný, je Hyundai Dymos oprávnený daný Tovar odstrániť z miesta dodania sám a náhradu nákladov je oprávnený požadovať od Dodávateľa vedľa ceny za chybný Tovar, ak už bola uhradená.
5.6. Dodávateľ je oprávnený k opravám Tovaru využiť agentúrnych zamestnancov či subdodávateľov len s predchádzajúcim písomným súhlasom Hyundai Dymos. Takí agentúrni zamestnanci či subdodávatelia však nie sú zamestnancami či dodávateľmi Hyundai Dymos. Zamestnanci a dodávatelia Dodávateľa musia vždy dodržiavať predpisy, nariadenia a postupy Hyundai Dymos, stanovené pre prácu v priestoroch Hyundai Dymos, a Hyundai Dymos môže kontrolovať ich dodržiavanie v rozsahu, ktorý je potrebný na zabezpečenie súladu. Bez ohľadu na kontrolné oprávnenia Hyundai Dymos je Dodávateľ povinný dohliadať na svojich zamestnancov a dodávateľov pri vykonávaní opráv v priestoroch Hyundai Dymos.
6.1. Cena tovaru je dohodnutá v súlade so zákonom č. 18/1996 Z. z. o cenách v znení neskorších predpisov. Dohodnutá cena uvedená v tejto zmluve je bez DPH a je stanovená pre každú položku samostatne. Ku kúpnej cene bude účtovaná DPH v zmysle platných právnych predpisov.
6.2. Dodávateľ zaručuje, že cena za Tovar dodávaný Hyundai Dymos nie je menej výhodná ako cena stanovená pre iných odberateľov Dodávateľa pre rovnaký druh Tovaru v rovnakom množstve. Pokiaľ
dôjde k zníženiu ceny Tovaru vo vzťahu k iným odberateľom, Dodávateľ sa zaviaže znížiť cenu Tovaru aj vo vzťahu k Hyundai Dymos.
6.3. V cene Tovaru sú zahrnuté všetky náklady, ibaže sa Hyundai Dymos a Dodávateľ dohodli písomne inak.
6.4. Dodávateľ je oprávnený vystaviť faktúru po dodaní Tovaru a odsúhlasení dodacieho listu alebo iného dokladu, ktorý slúži ako podklad pre fakturáciu, spoločnosťou Hyundai Dymos, avšak najneskôr do 15 dní po jeho riadnom dodaní. V prípade, že Dodávateľ vystavuje pravidelnú faktúru za určité časové obdobie, je oprávnený tak urobiť až po tom, ako bude zo strany Hyundai Dymos odsúlasené
množstvo dodaného Tovaru, ktoré má byť predmetom fakturácie, avšak najneskôr do 15 dní po jeho riadnom dodaní.
6.5. Hyundai Dymos je povinný uhradiť faktúru riadne vystavenú zo strany Dodávateľa iba v prípade, ak ide o faktúru za tovar riadne a včas dodaný, ktorý zodpovedá požiadavkám podľa bodu 5.1 týchto VOP.
6.6. Faktúry vystavené Dodávateľom ako daňové a účtovné doklady musia obsahovať zákonom predpísané údaje, číslo Objednávky (Zmluvy) a kód colného sadzobníka pre jednotlivé položky. Dodávateľ je ďalej povinný ku každej vystavenej faktúre priložiť kópiu potvrdeného dodacieho listu či iného dokumentu slúžiaceho ako podklad pre fakturáciu.
6.7. V prípade, že faktúra neobsahuje náležitosti a prílohy podľa predchádzajúceho odseku alebo obsahuje chybu, je Hyundai Dymos oprávnený faktúru vrátiť Dodávateľovi na opravu. Po doručení opravenej faktúry začína plynúť nová dohodnutá lehota splatnosti.
6.8. Splatnosť faktúr je 45 dní od doručenia a zaevidovania faktúry v Hyundai Dymos za predpokladu splnenia náležitostí uvedených v tomto článku.
6.9. V prípade omeškania Hyundai Dymos s úhradou ceny za dodaný Tovar dlhšom ako 10 dní je Dodávateľ oprávnený požadovať od Hyundai Dymos úroky z omeškania v zákonnej výške, najviac však do
20% z ceny Tovaru. Hyundai Dymos sa nedostane do omeškania s hradením ceny Tovaru ak neuhradí faktúru vystavenú Dodávateľom v lehote splatnosti z toho dôvodu, že fakturovaný Tovar nebol
zaplatený investorom; Hyundai Dymos je v takom prípade povinný uhradiť cenu Tovaru do 10 dní od zaplatenia Tovaru investorom. Za investora je na účely tohto článku VOP považovaný okrem Zákazníka aj odberateľ Hyundai Dymos, ktorý na základe dohody s Hyundai Dymos uhradí cenu Tovaru.
6.10. Dodávateľ sa zaväzuje, že svoje pohľadávky voči Hyundai Dymos nepostúpi (ani s nimi nebude inak obchodovať) tretej strane bez písomného súhlasu Hyundai Dymos. V prípade porušenia tohto
dojednania je dodávateľ povinný uhradiť Hyundai Dymos zmluvnú pokutu vo výške 20 % z hodnoty pohľadávky, ktorú postúpil. Pre vylúčenie akýchkoľvek pochybností týmto nie je dotknutá neplatnosť takéhoto úkonu. Právo Hyundai Dymos na náhradu škody tým nie je dotknuté.
6.11. Ak bude Dodávateľ zverejnený v zozname platiteľov DPH, u ktorých nastali dôvody na zrušenie registrácie v zmysle zákona č. 222/2004 Z. z. o DPH v znení neskorších predpisov, Hyundai Dymos je
oprávnený neuhradiť Dodávateľovi sumu DPH uvedenú na faktúre vystavenej Dodávateľom (ďalej ako „Zadržaná DPH“), pričom takýto postup sa nebude považovať za porušenie záväzku (t.j. nedostane sa do omeškania) Hyundai Dymos voči Dodávateľovi. Hyundai Dymos bude o Zadržanej DPH informovať Dodávateľa do 15 pracovných dní od dátumu splatnosti faktúry s tým, že v takomto prípade Hyundai Dymos
a) uhradí Zadržanú DPH Dodávateľovi za podmienky, že Dodávateľ preukáže úhradu Zadržanej DPH príslušnému správcovi dane doručením (i) čestného vyhlásenia, že Zadržaná DPH bola v lehote
splatnosti uhradená správcovi dane a (ii) kópie priznania k dani z pridanej hodnoty Dodávateľa v ktorom bola zahrnutá faktúra na ktorú sa vzťahuje Zadržaná DPH a (iii) kópie výpisu z bankového účtu Dodávateľa preukazujúceho úhradu DPH za príslušné zdaňovacie obdobie. V prípade, že Dodávateľovi v danom zdaňovacom období nevznikla vlastná daňová povinnosť, Dodávateľ je povinný poskytnúť
Hyundai Dymos akékoľvek doklady, prehlásenia alebo informácie, ktoré bude Hyundai Dymos požadovať. Príslušné doklady je Dodávateľ povinný doručiť Hyundai Dymos do 5 pracovných dní od oznámenia
o Zadržanej DPH. V prípade splnenia podmienok v tomto písm. a), Hyundai Dymos uhradí Zadržanú DPH v lehote na splatnosť faktúr, ktorá sa počíta od splnenia všetkých podmienok uvedených v tomto písm. a) Hyundai Dymos sa postupom podľa tohto písmena a) nedostáva do omeškania s úhradou peňažného záväzku voči Dodávateľovi alebo
b) v prípade, že Dodávateľ nesplní povinnosť podľa písm. a) tohto bodu, Hyundai Dymos má právo Zadržanú DPH odviesť príslušnému správcovi dane Dodávateľa. Záväzok Hyundai Dymos voči Dodávateľovi sa bude v takomto prípade považovať za splnený riadne a včas (Dodávateľ nie je oprávnený uplatňovať si akékoľvek sankcie voči Hyundai Dymos). O odvedení Zadržanej DPH Hyundai Dymos informuje Dodávateľa do 20 pracovných dní po odvedení Zadržanej DPH.
6.12. Dodávateľ ku dňu podpisu zmluvy predloží Hyundai Dymos prehlásenie o tom či je závislou osobou voči Hyundai Dymos v zmysle § 2 písm. n) zákona č. 595/2003 Z.z. o dani z príjmov v znení neskorších predpisov. Každú zmenu súvisiacu s personálnym, ekonomickým alebo iným prepojením voči Hyundai Dymos v súvislosti s ustanovením § 2 písm. n) zákona č. 595/2003 Z. z. o dani z príjmov v znení neskorších predpisov je Dodávateľ povinný Hyundai Dymos písomne oznámiť a to do 5 dní odo dňa vzniku zmeny. V prípade porušenia tejto povinnosti je dodávateľ povinný uhradiť Hyundai Dymos za každé porušenie tejto povinnosti zmluvnú pokutu vo výške 0,5 % z cien Tovarov dodaných Dodávateľom Hyundai Dymos od začiatku ich spolupráce.
6.13. Ďalšie platobné podmienky budú stanovené v jednotlivých zmluvách.
7.1. Dodávateľ zodpovedá za vady, ktoré sa prejavia ako rozpor so Zmluvou a bodom 5.1 VOP po prevzatí Tovaru a v záručnej dobe. Ustanovenie § 428 ods. 1 a § 435 ods. 2 Obchodného zákonníka sa neuplatnia.
7.2. Záručná doba v prípade Tovarov dodávaných Nepriamymi dodávateľmi je stanovená záručným listom alebo dokladom o kúpe, najmenej však 1 rok. Záručný list alebo doklad o kúpe obsahuje meno a priezvisko, názov alebo obchodné meno Nepriameho dodávateľa, jeho identifikačné číslo, sídlo, ak ide o právnickú osobu, alebo bydlisko, ak ide o fyzickú osobu, obsah poskytovanej záruky, jej rozsah, podmienky, dĺžku platnosti a spôsob, akým je možné uplatniť nároky plynúce zo záruky. Takýto doklad je Nepriamy dodávateľ povinný odovzdať spoločnosti Hyundai Dymos súčasne s Tovarom, na ktorý je poskytovaná záruka. Ak neodovzdá Nepriamy dodávateľ záručný list alebo doklad o kúpe, je Hyundai Dymos oprávnený požadovať zmluvnú pokutu vo výške desiatich percent z ceny Tovaru, ku ktorému nebol takýto doklad dodaný. Záručná doba začína plynúť od dňa prevzatia Tovaru.
7.3. Záručná doba v prípade Tovaru, ktorý je dodávaný Priamym dodávateľom je stanovená na 10 rokov alebo 160.000 km (čo nastane skôr), pričom začína plynúť okamihom, keď je Tovar dodaný
Zákazníkovi; záručná doba náhradných dielov (pozri. čl. VIII. VOP) je stanovená na 1 rok alebo 20.000 km (čo nastane skôr), pričom začína plynúť okamihom dodania náhradného dielu Zákazníkovi alebo iného miesta dodania. Záručnú dobu je možné zmeniť, teda aj skrátiť, na základe dohody zmluvných strán.
7.4.Ak uplatní Zákazník Hyundai Dymos u tejto spoločnosti nároky zo zodpovednosti za vady Tovaru v záručnej dobe, Hyundai Dymos tieto nároky písomne uplatní u Dodávateľa.
7.5. Dodávateľ do 30 dní od doručenia uplatnenia nárokov podľa predchádzajúceho odseku písomne oznámi Hyundai Dymos, že reklamáciu uznáva a navrhne spôsob odstránenia vady, alebo požiada o vrátenie Tovaru na posúdenie vady a jej existencie; ak sa nevyjadrí Dodávateľ v tejto lehote a pokiaľ mu nebráni v tom závažný dôvod, má sa za to, že Dodávateľ reklamáciu uznáva.
7.6. Akonáhle je Dodávateľovi Tovar vrátený, je tento povinný vykonať prehliadku na preverenie, či Tovar má vytýkané vady, a to za účasti zodpovedného zástupcu Hyundai Dymos, ak bude na tom
mať Hyundai Dymos záujem. Z prehliadky Tovaru bude vyhotovená správa obsahujúca výsledky prehliadky, a to do 2 týždňov od vrátenia Tovaru Dodávateľovi.
7.7. Ak je pri prehliadke podľa predchádzajúceho odseku zistené, že Tovar má vytýkané vady, za ktoré Dodávateľ zodpovedá, je Dodávateľ povinný tieto vady bezodkladne, najneskôr do 3 týždňov od
obdržania vráteného Tovaru odstrániť, a nahradiť Hyundai Dymos všetky náklady a škodu, ktoré v súvislosti s chybným Tovarom Hyundai Dymos vznikli; nárok na náhradu nákladov a škody je Hyundai
Dymos oprávnený jednostranne započítať oproti nároku Dodávateľa na úhradu ceny Tovaru.
7.8. Dodávateľ bude chrániť Hyundai Dymos a odškodní ho a jeho dodávateľov, zamestnancov, zástupcov a zákazníkov pri vzniku akejkoľvek pohľadávky, straty, škody na zdraví (vrátane smrti) alebo škody na majetku, vrátane nákladov súdneho konania, vzniknutých v súvislosti so Zmluvou alebo dodaným tovarom.
VIII. Dodávka náhradných dielov
8.1. Dodávateľ bude predávať a dodávať spoločnosti Hyundai Dymos či jej Zákazníkom náhradné diely potrebné na opravu Tovaru dodaného Dodávateľom po dobu trvania Zmluvy a najmenej po dobu 15
rokov po ukončení Zmluvy na základe objednávok spoločnosti Hyundai Dymos, ak sa nedohodnú Dodávateľ a Hyundai Dymos v jednotlivých prípadoch inak.
8.2. Za náhradné diely je Hyundai Dymos počas prvých piatich (5) rokov po uzavretí Zmluvy povinný hradiť cenu vo výške ceny za daný diel v čase uzavretia Zmluvy a nákladov na prepravu tohto dielu.
Po uplynutí tejto doby bude Hyundai Dymos povinný hradiť cenu najviac vo výške ceny za dodávku daného náhradného dielu stanovenú v poslednej Zmluve uzatvorenej medzi Dodávateľom a Hyundai Dymos pred dodávkou daného náhradného dielu.
8.3. Ak sú náhradné diely vyrobené v inom štáte, než je štát, v ktorom je umiestnené miesto dodania, je Dodávateľ povinný náhradné diely dodávané spoločnosti Hyundai Dymos označiť
označením "Vyrobené v ...".
8.4. Dodávateľ je povinný spolu s náhradnými dielmi dodať všetku servisnú literatúru a ďalšie dokumenty týkajúce sa náhradných dielov.
IX. Náhrada škody a náhrada nákladov
9.1. Všetky práva a opatrenia, ku ktorým je Hyundai Dymos oprávnený podľa týchto VOP či Zmluvy, možno uplatniť tiež popri ostatných opatreniach predvídaných slovenským právnym poriadkom. Ak
dodávaný Tovar nespĺňa podmienky stanovené v týchto VOP a/alebo v Zmluve, Hyundai Dymos túto skutočnosť oznámi Dodávateľovi a Dodávateľ je povinný nahradiť Hyundai Dymos škodu a všetky náklady spôsobené takýmto nevyhovujúcim Tovarom, vrátane nákladov a ušlého zisku vzniknutého Hyundai Dymos v dôsledku prehliadok, triedenia, opráv či výmen takého nevyhovujúceho Tovaru, prerušenia či zastavenia výroby, a / alebo nárokov zo škôd na zdraví či majetku spôsobených nevyhovujúcim Tovarom.
9.2. V prípade, že Tovar bude mať vady a nebude zodpovedať podmienkám podľa bodu 5.1 týchto VOP pri jeho dodaní či v záručnej dobe, je Hyundai Dymos oprávnený po Dodávateľovi požadovať náhradu minimálne v rozsahu v akom je táto náhrada požadovaná za vadný Tovar voči Hyundai Dymos od Zákazníka.
9.3. Popri náhrade vyplývajúcej z nároku Zákazníka, podľa predchádzajúceho bodu je Dodávateľ povinný nahradiť náklady a škodu ktorá z dôvodu vadného Tovaru vznikne na strane Hyundai Dymos minimálne v rozsahu stanovenom v prílohe č. 1 týchto VOP.
9.4. Dodávateľ týmto vyhlasuje, že pri uskutočňovaní svojej činnosti nie je v porušení žiadneho platného a účinného všeobecne záväzného právneho predpisu Slovenskej republiky, a teda si riadne a včas plní všetky povinnosti vyplývajúce z právnych predpisov Slovenskej republiky, vrátane legislatívy Slovenskej republiky upravujúcej problematiku nelegálneho zamestnávania. Dodávateľ týmto garantuje, že zamestnancom, ktorí sa podieľajú na dodávkach Tovaru, vypláca riadne a včas mzdu a ďalšie mzdové nároky v plnej výške, na akú im vznikne nárok v dohodnutom výplatnom termíne, a že zamestnancom nepretržite zabezpečuje pracovné podmienky stanovené podľa právnych predpisov Slovenskej republiky. Dodávateľ sa zaväzuje, že takýto stav nepretržite zachová počas celého trvania zmluvného vzťahu s Hyundai Dymos. Zmluvné strany sú zároveň uzrozumené a súhlasia s tým, že hore uvedené vyhlásenia Dodávateľa a záväzky Dodávateľa majú pre Objednávateľa podstatný význam, a teda ak by sa preukázalo, že nie sú pravdivé, resp., že bol akýkoľvek záväzok Dodávateľom porušený, Hyundai Dymos by nemal záujem na uzatvorení tohto zmluvného vzťahu, resp. na jeho ďalšom trvaní, a preto by takáto skutočnosť bola kvalifikovaná ako dôvod pre odstúpenie od zmluvy. Pokiaľ v dôsledku nepravdivosti ktoréhokoľvek vyhlásenia Dodávateľa či porušenia jeho záväzku uvedeného v tomto odseku vznikne Objednávateľovi akákoľvek ujma (priama či nepriama škoda alebo iná ujma, hoci aj nemajetková), Dodávateľ je povinný Hyundai Dymos nahradiť každú takúto ujmu bez zbytočného odkladu potom, čo Hyundai Dymos Dodávateľovi vznik ujmy preukáže rozhodnutím orgánu verejnej správy, znaleckým posudkom, účtovnými dokladmi či iným preukázateľným spôsobom (postačuje aj jeden spôsob preukázania). Zmluvné strany sa zároveň dohodli, že za vzniknutú ujmu na straneHyundai Dymos sa bude považovať aj ujma hroziaca, pokiaľ je zrejmé, že k vzniku ujmy dôjde (napr. pri nadobudnutí právoplatnosti rozhodnutia o uložení pokuty, avšak pred jej zaplatením Hyundai Dymos), a teda, že Dodávateľ ujmu v takom prípade uhradí Objednávateľovi bez ohľadu na skutočnosť, či už následky ujmy voči Hyundai Dymos nastali. Pokiaľ si Dodávateľ splnil svoju povinnosť úhrady požadovanej ujmy, nezbavuje ho to povinnosti ďalšej úhrady, pokiaľ sa neskôr preukáže, že ujma Hyundai Dymos bola väčšieho rozsahu, resp. že vznikli ďalšie následky porušenia vyhlásenia či porušenia záväzku Dodávateľa.
9.5. Okrem vyššie uvedených nákladov, ujmy v stanovenej výške je Hyundai Dymos oprávnený ďalej požadovať od Dodávateľa náhradu akýchkoľvek ďalších nákladov či škody, ktorá Hyundai Dymos vznikla v súvislosti s dodávkou nevyhovujúceho Tovaru Dodávateľom.
9.6. Hyundai Dymos je oprávnený popri zmluvnej pokute požadovať od Dodávateľa aj náhradu škody vo výške prevyšujúcej zmluvnú pokutu.
10.1. Priamy dodávateľ alebo Nepriamy dodávateľ dodávajúci Tovar, ktorý sa priamo využíva alebo je potrebný v rámci výroby koncových výrobkov Hyundai Dymos, je povinný uzatvoriť poistenie, ktoré bude v adekvátnej miere pokrývať akýkoľvek nárok na náhradu voči dodávateľovi v zmysle bodu IX VOP.
10.2. Dodávateľ povinný uzatvoriť poistenie podľa bodu 10.1, predloží potvrdenie o uzatvorení tohto poistenia kedykoľvek na požiadanie Hyundai Dymos.
XI. Práva duševného vlastníctva
11.1. Dodávateľ nie je oprávnený využívať patenty, úžitkové vzory, ochranné známky, autorské práva či iné práva duševného alebo priemyselného vlastníctva, ktoré sú vo vlastníctve Hyundai Dymos, na iné účely ako na plnenie svojich povinností zo Zmluvy. Dodávateľ takisto nie je oprávnený umožniť používanie daných práv duševného alebo priemyselného vlastníctva tretími osobami bez predchádzajúceho písomného súhlasu spoločnosti Hyundai Dymos. Pri porušení tejto povinnosti je Hyundai Dymos oprávnený požadovať úhradu zmluvnej pokuty vo výške 500 EUR za každé jednotlivé porušenie tejto povinnosti; úhradou zmluvnej pokuty nie je dotknuté právo na náhradu škody.
11.2. Ak získa Dodávateľ právo duševného alebo priemyselného vlastníctva vo vzťahu k Tovaru či jeho výrobe, poskytne spoločnosti Hyundai Dymos celosvetovú, neodvolateľnú, časovo neobmedzenú bezplatnú licenciu na používanie tohto práva.
11.3. Dodávateľ bude chrániť záujmy Hyundai Dymos a uhradí náhradu škody a ďalšie náklady vzniknuté v akomkoľvek konaní proti spoločnosti Hyundai Dymos, jej zamestnancom, dodávateľom alebo Zákazníkom, v ktorej sa požaduje určenie, že výroba, predaj, alebo používanie Tovaru alebo jeho častí je porušením patentového alebo iného majetkového práva. V prípade, že je určené, že taká výroba, predaj alebo používanie Tovaru je porušením patentového alebo iného majetkového práva, Dodávateľ zabezpečí spoločnosti Hyundai Dymos povolenie k takej výrobe, predaju alebo užívaniu Tovaru, alebo nahradí Tovar iným Tovarom, ktorého výroba, predaj či užívanie neporušujú také majetkové práva, alebo upraví daný Tovar tak, aby dané majetkové práva neboli porušované, alebo daný Tovar odstráni z určeného miesta dodania na vlastné náklady a vráti cenu za taký Tovar spoločnosti Hyundai Dymos a nahradí všetky náklady vzniknuté spoločnosti Hyundai Dymos v súvislosti s týmto odstránením.
XII. Bezpečnosť a ochrana zdravia pri práci, požiarna ochrana, ochrana životného prostredia
12.1. Dodávateľ je povinný dodržiavať právne predpisy týkajúce sa BOZP a PO a je zodpovedný za ich dodržiavanie jeho zamestnancami alebo subdodávateľmi.
12.2. Dodávateľ je povinný vytvoriť podmienky na zaistenie BOZP najmä tak, že zabezpečí, aby všetci jeho zamestnanci a subdodávatelia boli odborne a zdravotne spôsobilí k dodávkam Tovaru. Platné
doklady o odbornej a zdravotnej spôsobilosti je Dodávateľ povinný na požiadanie predložiť spoločnosti Hyundai Dymos k nahliadnutiu. V prípade nesplnenia tejto povinnosti je Hyundai Dymos oprávnený okamžite zakázať dodávky Tovaru týmito osobami a vykázať tieto osoby z priestorov sídla Hyundai Dymos alebo iného miesta dodania Tovaru, pričom takéto konanie nemôže spôsobiť omeškanie spoločnosti Hyundai Dymos. Hyundai Dymos je ďalej oprávnený požadovať zmluvnú pokutu vo výške 500 EUR za každé jednotlivé porušenie takejto povinnosti.
12.3. Každý pracovný úraz zamestnanca alebo subdodávateľa Dodávateľa vzniknutý pri dodávke Tovaru musí byť Dodávateľom či jeho zodpovedným zástupcom bezodkladne ohlásený spoločnosti Hyundai Dymos či jej zodpovednému zástupcovi tak, aby táto mala okamžitú možnosť zúčastniť sa vyšetrovania príčin a okolností úrazu. Kópiu záznamu o úraze je Dodávateľ povinný odovzdať spoločnosti Hyundai Dymos bez zbytočného odkladu po jeho vyhotovení.
12.4. Dodávateľ je v dohodnutom mieste dodania Tovaru povinný stanoviť protipožiarne opatrenia a vyžadovať zaistenie PO pri dodávaní Tovaru so zvýšeným požiarnym nebezpečenstvom po svojich zamestnancoch a subdodávateľoch. Ďalej je Dodávateľ povinný zabezpečiť, aby jeho zamestnanci a subdodávatelia boli preškolení o PO a aby pri dodávkach Tovaru so zvýšeným požiarnym nebezpečenstvom bol tento Tovar rovnako ako priestory miesta dodania požiarne zabezpečené hasiacimi prístrojmi, únikovými cestami, požiarnym dozorom, apod.
12.5. Dodávateľ je povinný zabezpečiť, aby jeho zamestnanci a subdodávatelia boli oboznámení s vnútornými predpismi spoločnosti Hyundai Dymos vzťahujúcimi sa k BOZP a PO, a aby tieto predpisy dodržiavali. Zamestnanci Dodávateľa či jeho subdodávateľov sú pri dodávaní Tovaru najmä povinní dodržiavať zákaz požívania alkoholických nápojov či iných návykových látok a zákaz ich donášania do priestorov sídla Hyundai Dymos alebo iného miesta dodania Tovaru.
12.6. Dodávateľ alebo jeho zodpovedný zástupca je povinný po vzniku požiaru v mieste dodania Tovaru bezodkladne ohlásiť túto skutočnosť spoločnosti Hyundai Dymos či jej zodpovednému zástupcovi tak, aby táto mala okamžitú možnosť zúčastniť sa vyšetrovania príčin a okolností požiaru a predložiť spoločnosti Hyundai Dymos písomné hlásenie o takomto vzniknutom požiari; splnením tejto povinnosti nezaniká povinnosť Dodávateľa ohlásiť vznik požiaru príslušným štátnym orgánom.
12.7. Dodávateľ je povinný dodržiavať platné právne predpisy z oblasti ochrany životného prostredia a zabezpečiť ich dodržiavanie jeho zamestnancami a subdodávateľmi. V prípade ich nedodržania je Dodávateľ povinný uhradiť všetky náklady vzniknuté takým porušením povinnosti, najmä pokutu uloženú inšpekciou životného prostredia či iným orgánom ochrany životného prostredia.
12.8. Dodávateľ je povinný, ak sa nedohodne so spoločnosťou Hyundai Dymos písomne inak, na svoje náklady odstraňovať odpady, ktoré vznikli pri dodávkach Tovaru, zabezpečiť nakladanie s odpadom a ich následné odstránenie v súlade s príslušnou legislatívou.
XIII. Mlčanlivosť
13.1. Dodávateľ bude mať prístup k údajom a dokumentom Hyundai Dymos potrebným pre dodávku Tovaru. Tieto informácie môžu najmä, nie však výlučne, zahŕňať finančné údaje, obchodnú stratégiu, informácie o výrobkoch, analýzy, množstvá, zostavy, ceny, špecifikácie, technológie, technické a konstrukčně údaje, návrhy, postupy, kompiláty, kópie, poznámky, firemné záznamy a akékoľvek iné údaje a dokumenty, či už pripravené Hyundai Dymos alebo jeho zástupcami, a tiež obdržané pred účinnosťou tejto Zmluvy (ďalej len „Informácie“). Všetky tieto Informácie poskytnuté Dodávateľovi zo strany Hyundai Dymos sú prísne dôverné a obsahujú obchodné tajemstvo a/alebo cenné dôverné informácie Hyundai Dymos.
13.2. Pokiaľ ide o súhlas Hyundai Dymos so žiadosťou Dodávateľa o Informácie, Dodávateľ súhlasí, že nebude vykonávať žiadne zverejnenie týchto Informácií, a že všetky tieto Informácie bude Dodáveteľ považovať za dôverné a chránené, a tieto Informácie zverejní iba vo vzťahu k Dodávateľovým zamestnancom / subdodávateľom priamo podieľajúcim sa na dodaní Tovaru, ktorí ich potrebujú vedieť na splnenie svojho záväzku. Dodávateľ je povinný zabezpečiť dodržiavanie týchto povinností, najmä povinnosti mlčanlivosti týmito zamestnancami / subdodávateľmi, a to aj po ukončení spolupráce. Dodávateľ je povinný do 3 pracovných dní od podania žiadosti Hyundai Dymos zverejniť zamestnancov / subdodávateľov Dodávateľa, ktorým boli Informácie zverejnené. Povinnosť mlčanlivosti sa vzťahuje na Informácie poskytované v akejkoľvek forme (hmotnej, papierovej, emailovej spolu s prílohami, inej elektronickej, ústnej).
13.3. Pokiaľ nie je (i) špecifikované inak Hyundai Dymos alebo (ii) uvedené inak v tomto článku, všetky informácie poskytnuté zo strany Hyundai Dymos Dodávateľovi musia byť považované za dôverné.
13.4. Povinnosť mlčanlivosti sa nevzťahuje na informácie, ktoré sú preukázateľne: (i) verejne známe v čase poskytovania Informácie alebo ktoré sú zverejnené neskôr iným spôsobom ako porušením obmedzení vyplývajúcich z povinnosti zachovávať mlčanlivosť zo strany Dodávateľa podľa tohto článku alebo podľa všeobecne záväzných právnych predpisov, (ii) už verejné pred ich sprístupnením Dodávateľovi, (iii) musia byť zverejnené v súlade so zákonmi, vládnymi alebo súdnymi nariadeniami; v tomto prípade Dodávateľ okamžite informuje Hyundai Dymos o každom takomto nariadení v písomnej forme, tak aby Hyundai Dymos mohol požadovať ochranné opatrenie alebo inú vhodnú nápravu. Dodávateľ nesie dôkazné bremeno v prípade existencie jednej z uvedených výnimiek.
13.5. Dodávateľ súhlasí, že nebude používať Informácie na akýkoľvek účel, s výnimkou toho, ak to bude priamo potrebné pre dodanie Tovaru.
13.6. Dodávateľ nezneužije poskytnuté Informácie na to, aby priamo alebo nepriamo získal konkurenčnú výhodu proti Hyundai Dymos; rovnako sa Dodávateľ zaväzuje, že nebude používať poskytnuté Informácie, a to akýmkoľvek spôsobom, ktorý má / alebo môže spôsobiť priamy alebo nepriamy negatívny vplyv na podnikanie alebo činnosti Hyundai Dymos, a to najmä vo vzťahu k vlastníkovi Informácií (ďalej len „Nekalá súťaž“).
13.7. Dodávateľ musí dbať na vysoký stupeň dôslednosti vzhľadom na utajenie, aby sa zabránilo neoprávnenému šíreniu, publikovaniu alebo použitiu Informácií.
13.8. Ak kedykoľvek, vrátane obdobia po ukončení Zmluvy, Hyundai Dymos požaduje, aby Dodávateľ vrátil Hyundai Dymos všetky alebo časť Informácií vopred oznámených Dodávateľovi, Dodávateľ je povinný na základe písomnej žiadosti do štrnástich (14) dní po prijatí takejto žiadosti, vrátiť všetky tieto Informácie Hyundai Dymos, vrátane všetkých kópií, kompilácií, analýz alebo iných poznámok odvodených z Informácií. Informácie, ktoré sú uložené v elektronickej podobe musia byť zničené (vrátane vymazania / odstránenia informácií z počítača alebo akéhokoľvek iného zariadenia alebo média, ktoré obsahuje tieto Informácie /napríklad CD, DVD, USB, externá pamäťová jednotka, externé úložisko dát) do štrnástich (14) dní po prijatí takejto žiadosti od Hyundai Dymos. Dodávateľ doručí Hyundai Dymos do štrnástich (14) dní od prijatia takejto písomnej žiadosti potvrdenie podpísané oprávenými zástupcami nasvedčujúce tomu, že boli splnené požiadavky podľa tohto bodu.
13.9. Hyundai Dymos nerobí žiadne prehlásenia alebo záruky, vyjadrené alebo implicitné, pokiaľ ide o adekvátnosť Informácií alebo svoje oslobodenie od nedostatkov, ani Hyundai Dymos nenesie žiadnu zodpovednosť alebo povinnosť z dôvodu Informácií.
13.10. Nič v tomto článku sa nepovažuje implicitne alebo inak za záväzok, dohodu alebo zámer Hyundai Dymos ohľadom kúpy akéhokoľvek Tovaru, materiálu alebo inej veci od Dodávateľa.
13.11. Nič v tomto článku, ani pri zverejňovaní alebo poskytovaní Informácií Dodávateľovi, by sa nemalo považovať za nepriame ani inak poskytnuté vlastníctvo, licenciu alebo nárok Dodávateľa, alebo akejkoľvek osoby známej Dodávateľovi, na akékoľvek obchodné tajomstvo, patentové práva, ochranné známky, obchodné meno, autorské práva, informácie, príspevky alebo iné vlastnícke práva Hyundai Dymos, vrátane práv, ktoré sú z nich odvodené.
13.12. Dodávateľ berie na vedomie, že právne nároky môžu byť nedostatočné na ochranu Hyundai Dymos proti akémukoľvek skutočnému alebo hroziacemu porušeniu povinností uvedených v tomto článku, a bez toho, aby boli dotknuté akékoľvek iné práva a nároky inak dostupné pre Hyundai Dymos, Dodávateľ súhlasí s poskytnutím prikázaných úľav (predbežné opatrenie / zabezpečovacie opatrenie) v prospech Hyundai Dymos bez preukázania skutočnej škody.
13.13. Ak Dodávateľ poruší akúkoľvek povinnosť ustanovenú v tomto článku, môže Hyundai Dymos požadovať zmluvnú pokutu vo výške 10.000 Eur za každé porušenie povinnosti, pokiaľ nie je výslovne uvedené v Zmluve. Ak Dodávateľ spôsobí Nekalú súťaž, má Hyundai Dymos nárok na zmluvnú pokutu vo výške 50.000 eur za každé nekalé uplatnenie obchodnej praxe. Pokuta je splatná do pätnástich (15) dní od žiadosti Hyundai Dymos. V tomto ohľade si môže Hyundai Dymos započítať pokutu na akékoľvek peňažné záväzky, ktoré má Hyundai Dymos voči Dodávateľovi. Zaplatenie zmluvnej pokuty podľa tohto článku nesmie spôsobiť vypršanie záväzku Dodávateľa, pre ktoré bol Dodávateľ subjektom zaplatenia zmluvnej pokuty.
14.1. Strany nenesú zodpovednosť za neplnenie záväzkov z týchto VOP a zo Zmluvy a za akékoľvek škody s tým spojené, ak preukázateľným dôvodom tohto porušenia zmluvnej povinnosti sú okolnosti vylučujúce zodpovednosť podľa § 374 Obchodného zákonníka, najmä štrajky, občianske nepokoje, vojnový stav, prírodné katastrofy alebo iné výsledky pôsobenia vyššej moci, ako aj každé iné udalosti, ktoré podstatne znížia alebo znemožnia možnosť plnenia Zmluvy, ak strana, ktorá nemôže splniť svoje povinnosti z dôvodu vzniku týchto okolností, o vzniku a trvaní týchto okolností bez zbytočného odkladu, najneskôr však do piatich (5) dní od ich vzniku, písomne informuje druhú zmluvnú stranu.
14.2. Počas doby, počas ktorej Dodávateľ neplní svoje povinnosti zo Zmluvy, resp. nedodáva Tovar podľa Zmluvy z dôvodu existencie okolností vylučujúcich zodpovednosť, môže Hyundai Dymos odoberať Tovar od iných dodávateľov a teda aj jednostranne zmeniť Zmluvu tak, že bude znížené požadované množstvo dodaného Tovaru o množstvo dodané týmito inými dodávateľmi.
XV. Doba trvania a ukončenie Zmluvy
15.1. Zmluva je uzatváraná na dobu neurčitú.
15.2. Zmluvu je možné kedykoľvek ukončiť písomnou dohodou Dodávateľa a Hyundai Dymos, písomnou výpoveďou jednej zo zmluvných strán z akéhokoľvek dôvodu alebo bez uvedenia dôvodu alebo odstúpením z dôvodov uvedených v zákone, týchto VOP alebo v Zmluve.
15.3. Výpovedná doba v prípade výpovede danej Dodávateľom je šesť (6) mesiacov a v prípade výpovede danej spoločnosťou Hyundai Dymos jeden (1) mesiac, pričom v oboch prípadoch začína plynúť prvým dňom mesiaca nasledujúceho po mesiaci, v ktorom bola výpoveď doručená druhej zmluvnej strane.
15.4. Hyundai Dymos je oprávnený odstúpiť od Zmluvy v prípade, že: a) Dodávateľovi hrozí úpadok či sa ocitne v úpadku; b) Dodávateľ je v likvidácii; c) Dodávateľ neposkytne spoločnosti Hyundai Dymos dostatočnú záruku naplnenia svojich povinností zo Zmluvy do 10 dní od okamihu, keď je o poskytnutie takejto záruky spoločnosťou Hyundai Dymos požiadaný; d) Dodávateľ poruší akúkoľvek povinnosť ustanovenú týmito VOP či zmluvou a k náprave nedôjde ani v lehote desiatich (10) pracovných dní od doručenia písomnej výzvy k náprave.
15.5. V prípade ukončenia Zmluvy z akéhokoľvek dôvodu je Dodávateľ povinný dodať všetok Tovar, ktorý bol uhradený pred ukončením Zmluvy, a Hyundai Dymos je povinný uhradiť všetok Tovar, ktorý bol pred ukončením Zmluvy dodaný.
15.6. Ustanovenia článkov V., VII., IX., XI. a XIII. týchto VOP zostávajú aj po ukončení Zmluvy platné a účinné.
XVI. Spoločné a záverečné ustanovenia
16.1. Písomnosti podľa týchto VOP budú zasielané e-mailom na e-mailovú adresu oznámenú druhej zmluvnej strane, alebo budú odovzdané do vlastných rúk zástupcovi druhej zmluvnej strany, alebo budú zasielané doporučeným listom na adresu oznámenú druhej zmluvnej strane, alebo faxom na faxové číslo druhej zmluvnej strany. E-mail, alebo fax je považovaný za doručený dňom odoslania. Doporučený list je považovaný za doručený dňom jeho prevzatia druhou stranou, alebo 7. dňom po jeho odoslaní, hoci k jeho prevzatiu nedôjde.
16.2. V prípade, že je Dodávateľ povinný k akémukoľvek finančnému plneniu voči spoločnosti Hyundai Dymos podľa týchto VOP či Zmluvy, je Hyundai Dymos oprávnený takéto plnenie jednostranne započítať na cenu Tovaru. Dodávateľ k jednostrannému započítaniu akýchkoľvek finančných plnení nie je oprávnený.
16.3. Všetky práva a povinnosti podľa týchto VOP a Zmluvy prechádzajú na právnych nástupcov strán. Hyundai Dymos je oprávnený kedykoľvek previesť práva a povinnosti podľa týchto VOP a Zmluvy. Dodávateľ je oprávnený previesť práva a povinnosti podľa týchto VOP a Zmluvy iba po predchádzajúcom písomnom súhlase spoločnosti Hyundai Dymos.
16.4. Vzdanie sa práva, nároku alebo lehoty v jednotlivom prípade sa dotýka vždy iba daného prípadu a nezakladá teda domnienku vzdania sa práva, nároku alebo odpustenie lehoty vo vzťahu k prípadom totožným alebo súvisiacim.
16.5. Ak je niektoré z ustanovení týchto VOP či Zmluvy neplatné, odporovateľné alebo nevynútiteľné alebo ak sa stane takým v budúcnosti, je alebo bude neplatné, odporovateľné alebo nevynútiteľné iba toto ustanovenie a nedotýka sa to platnosti a vymáhateľnosti ustanovení ostatných.
16.6. Hyundai Dymos je oprávnený tieto VOP meniť. Dodávateľ má možnosť vyjadriť sa k zmenám VOP do siedmich (7) pracovných dní od ich obdržania. Ak Dodávateľ vyjadrí súhlas s týmito zmenami, platí pre zmluvný vzťah medzi Dodávateľom a spoločnosťou Hyundai Dymos zmenené VOP; v prípade, že sa v tejto lehote Dodávateľ nevyjadrí, má sa za to, že so zmenami súhlasí. Ak nesúhlasí Dodávateľ so zmenami VOP, platia pre zmluvný vzťah medzi Dodávateľom a spoločnosťou Hyundai Dymos predchádzajúce znenie VOP, pričom obe zmluvné strany sú v lehote do troch mesiacov od doručenia zmien Dodávateľovi oprávnené ukončiť Zmluvu písomnou výpoveďou s dvojmesačnou výpovednou lehotou, ktorá začína plynúť prvého dňa mesiaca nasledujúceho po mesiaci, v ktorom bola výpoveď doručená druhej strane.
16.7. Tieto VOP sú vyhotovené v slovenskej a anglickej jazykovej verzii, pričom pri akomkoľvek rozpore jazykových verzií je relevantná jazyková verzia slovenská.
16.8. Ustanovenia Zmluvy majú prednosť pred ustanoveniami týchto VOP. Práva a povinnosti neupravené týmito VOP alebo Zmluvou sa riadi právnymi predpismi Slovenskej republiky, predovšetkým zákonom č. 513/1991 Zb. Obchodným zákonníkom v znení neskorších predpisov. Všetky spory, ktoré vzniknú zo Zmluvy, týchto VOP vrátane sporov o platnosť, výklad alebo zrušenie, budú riešené pred Rozhodcovským súdom Slovenskej obchodnej a priemyselnej komory v Bratislave podľa jeho základných vnútorných právnych predpisov. Strany sa podrobia rozhodnutiu tohto súdu. Jeho rozhodnutie bude pre strany záväzné.
16.9. Strany prehlasujú, že zmluvné pokuty sú primerané, dohodnuté po vzájomnom rokovaní a v súlade s poctivým obchodným stykom.